ไฟล์ซ่อนและไดเรกทอรีซ่อน

ในคอมพิวเตอร์ ไฟล์ซ่อน () และ ไดเรกทอรีซ่อน () เป็นวัตถุในระบบไฟล์ เช่น ไฟล์ หรือไดเรกทอรี ที่ไม่แสดงในรายงานเนื้อหาไดเรกทอรีเว้นแต่จะร้องขออย่างชัดเจน ประโยชน์ของการซ่อนไฟล์โดยทั่วไปคือการหลีกเลี่ยงการแสดงไฟล์ที่ไม่น่าจะเป็นที่สนใจของผู้ใช้ คุณลักษณะนี้ไม่ถือเป็นกลไกด้านความมั่นคงเนื่องจากไม่ได้มีการจำกัดการเข้าถึง และผู้ใช้ยังสามารถร้องขอให้แสดงไฟล์ที่ปกติจะซ่อนไว้ได้ การซ่อนเป็นคุณลักษณะของโปรแกรมซึ่งแสดงวัตถุในระบบไฟล์ และไม่ใช่คุณลักษณะของระบบไฟล์หรือระบบปฏิบัติการโดยรวม

 สภาพแวดล้อมยูนิกซ์และเสมือนยูนิกซ์ 
คำสั่ง ls ในเชลล์ยูนิกซ์จะซ่อนไฟล์ทั้งหมดที่ขึ้นต้นด้วยจุด ซึ่งโดยทั่วไปเรียกว่า ดอตไฟล์ (dot file หรือ dotfile) เว้นแต่จะระบุตัวเลือก -a หรือ -A และถึงแม้ว่าจะจับคู่โดยใช้อักขระตัวแทน คำสั่งก็จะยังคงไม่ตรงกับดอตไฟล์ เว้นแต่ว่านิพจน์จะขึ้นต้นด้วย . ตัวอย่างเช่น *f* จะไม่ตรงกับ .foo แต่ .f* จะตรง

ตามที่ร็อบ ไพก์กล่าวไว้ ดอตไฟล์จัดเป็นผลพวงที่ไม่ได้ตั้งใจจากการนำระบบไฟล์แบบลำดับชั้นมาใช้ในระหว่างการเขียนระบบยูนิกซ์ใหม่รุ่นที่สอง ซึ่งได้นำ . มาใช้เป็นชื่อในไดเรกทอรีที่อ้างถึงตัวไดเรกทอรีเอง และ .. ใช้เป็นชื่อในไดเรกทอรีที่อ้างถึงไดเรกทอรีแม่ และเพื่อไม่ให้รายการทั้งสองนี้ปรากฏในผลลัพธ์ของคำสั่ง ls จึงต้องตัดรายการทั้งหมดที่ขึ้นต้นด้วย . ออกไป ซึ่งหมายความว่าไฟล์หรือไดเรกทอรีใด ๆ ก็สามารถถูกตัดออกจากผลลัพธ์ของคำสั่ง ls ได้โดยการตั้งชื่อไฟล์ให้มี . เป็นอักขระตัวแรก

ปกติแล้ว ข้อมูลการกำหนดค่าโปรแกรมประยุกต์เฉพาะผู้ใช้จะถูกจัดเก็บไว้ในไดเรกทอรีบ้านของผู้ใช้ในรูปแบบของดอตไฟล์ โดยดอตไฟล์ที่สำคัญได้แก่ สคริปต์เชลล์สำหรับเริ่มต้นระบบ เช่น .profile, .login และ .cshrc รวมถึง .plan และ .project ซึ่งใช้โดยคำสั่ง finger และ name โปรแกรมประยุกต์จำนวนมาก ตั้งแต่ bash ไปจนถึงสิ่งแวดล้อมเดสก์ท็อป เช่น กโนม จะจัดเก็บการกำหนดค่าเฉพาะผู้ใช้ด้วยวิธีนี้ แต่ข้อกำหนด XDG Base Directory Specification มีเป้าหมายที่จะย้ายไฟล์การกำหนดค่าดังกล่าวให้ไม่เป็นไฟล์ซ่อน (ไม่ขึ้นต้นด้วย .) แต่จัดเก็บไว้ในไดเรกทอรีซ่อน $HOME/.config

 วินโดวส์และดอส 
ระบบไฟล์แฟต เอ็นทีเอฟเอส และอาร์ทีเอฟเอส ซึ่งมีต้นกำเนิดมาจากดอสและวินโดวส์นั้น จะมีลักษณะประจำของไฟล์อยู่สองอย่าง คือ "ซ่อน" (hidden) และ "ระบบ" (system) สำหรับแต่ละรายการ โดยรายการที่มีคุณลักษณะเหล่านี้จะถูกซ่อนไว้

 อ้างอิง 

หมวดหมู่:ระบบไฟล์คอมพิวเตอร์
หมวดหมู่:ข้อมูลอภิพันธุ์